A BIZOTTSÁG HATÁROZATA
(2004. augusztus 20.)
a bizonyos ázsiai országokban előforduló madárinfluenzával kapcsolatos védekezési intézkedésekről szóló 2004/122/EK határozat második módosításáról
(Az értesítés a B(2004) 3294. számú dokumentummal történt)
(EGT vonatkozású szöveg)
(2004/606/EK)
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a harmadik országokból a Közösségbe behozott állatok állat-egészségügyi ellenőrzésére irányadó elvek megállapításáról, valamint a 89/662/EGK, 90/425/EGK és 90/675/EGK irányelv (1) módosításáról szóló, 1991. július 15-i 91/496/EGK tanácsi irányelvre és különösen a 18. cikke (1) bekezdésére,
tekintettel a harmadik országokból a Közösségbe behozott termékek állat-egészségügyi ellenőrzésének megszervezésére irányadó elvek megállapításáról szóló, 1997. december 18-i 97/78/EK tanácsi irányelvre (2) és különösen annak 22. cikke (1) bekezdésére,
mivel:
(1)
A 2004/122/EK határozattal (3) a Bizottság védőintézkedéseket fogadott el bizonyos ázsiai országok madárinfluenza fertőzöttségével kapcsolatosan; ezek név szerint Kambodzsa, Indonézia, Japán, Laosz, Pakisztán, a Kínai Népköztársaság beleértve Hong Kong területét, Dél-Korea, Thaiföld és Vietnam.
(2)
2004. augusztus 19-én Malajzia jelentette a madárinfluenza kitörését.
(3)
A betegséggel kapcsolatos helyzet fennállása miatt a 2004/122/EK határozat 4. cikkében meghatározott intézkedéseket Malajziára nézve is alkalmazni kell.
(4)
Az e határozatban előírt intézkedések az Élelmiszerlánc- és Állat-egészségügyi Állandó Bizottság következő ülésén felülvizsgálatra kerülnek,
ELFOGADTA EZT A HATÁROZATOT:
1. cikk
A 2004/122/EK határozat 4. cikke (1) bekezdésében található harmadik országok listájára Malajzia felkerül.
2. cikk
A tagállamok úgy módosítják behozatali intézkedéseiket, hogy azok e határozatnak megfeleljenek, és a megfelelő módon haladéktalanul közzéteszik az elfogadott intézkedéseket. Erről azonnal tájékoztatják a Bizottságot.
3. cikk
Ennek a határozatnak a tagállamok a címzettjei.
Kelt Brüsszelben, 2004. augusztus 20-án.